  Майя Бывальцева 14-тӥ гудырикошконэ Удмуртиысь архитектурая но этнографияя «Лудорвай» музей-заповедникын нырысьсэ ортчоз гурт лулчеберетъя «Гурт-fest» калыккуспо фестиваль. Со музейлэн 30 аръем юбилеезлы сӥзем ужрадъёс пӧлын валтӥсез луоз, ивортэ лулчеберетъя ужъюртлэн пресс-службаез. Фестивале Удмуртиысь, Россиысь но кунгож сьӧрысь гуртъёсысь фольклор коллективъёс, музейёслэн творчествоя коллективъёссы, калык крезьгуро инструментъёсъя усточиос, «этно» но «фолк» ӧръёсъя кырӟасьёс, чеберлыко киужъёсъя центръёс, гурт возёсын сиён-юон поттӥсьёс, фермер возёсъёс пыриськозы. Нырысетӥ калыккуспо фестиваль улсын гурт азбаръёсты радъяны чакламын: шор ёросъёсын улӥсь удмуртъёсын тодматоз Дэри ёросысь Пероггурт, лымшор удмуртъёсын — Кияса ёросысь Салья гурт, уйпал удмуртъёсын — Глаз ёросысь Золотари гурт, Эстониысь куноос сету калыкен тодматозы, ӟуч гуртэз возьматозы Сарапул ёросысь Юрино но Дэбес ёросысь Смольники гуртъёс, бигер гуртэз — Балезино ёросысь Кестым гурт но бесермян гуртэз — Яр ёросысь Вортча гуртын улӥсьёс. Лулпушез тырыны луоз гала-концертын, отчы пыриськозы Санкт-Петербургысь волынкаен но барабанъёсын шудӥсьёс, Великий Новгородысь «Круговина», Эстониысь сету группа, «Брангуртысь песянайёс», Глаз ёросысь «Пестросаес», Кияса ёросысь «Инвожо», «Вербное воскресение», Анастасия Вершинина, Ирина Шихалева, шур пумиськылӥсь инструментъёсын шудӥсьёс Владимир Шкелёв но Анатолий Лукин, Ирина Пчеловодова, Алексей Кузнецов, Вероника Фёдорова, Анатолий Добряков, калык эктонъя «Чебеляй» студия, музей-заповедниклэн «Лудорвай кенакъёс» фольклор ансамблез. Йӧскалык йылолъёс вылэ пыкиськыса лэсьтэм дӥськутъёссэс возьматозы Зоя Лебедева, Татьяна Маштакова, Полина Кубиста но Олег Ажгихин. Со сяна, «Гурт-fest» фестиваль улсын Чечы спас шулдыръяськон ортчоз. Пӧртэм мастер-классъёс радъяськозы: крезьгуро инструментъёсын шудон (кантеле, крезь, гусли, волынка, арган, скрипка, кубыз, узьы гумы но мукет), воршуд пусъёсты лэсьтон, пулэсь шудонъёсты буян, чыртывесьёс, утись мунёосты, горд сюйлэсь арбериосты лэсьтон, йырси пунон. Музейлэн котырес дырпусэзлы сӥзем ужрадъёс 4 площадкаосын мынозы: 11.00 часысен — чечыен вузкарон, вӧсяськон но чечыез вӧсян; 12.00 часысен — шор сцена вылын гала-концерт; 10.00 часысен — ужан площадка: Удмуртиын гурт туризмез азинтонлы сӥзем котырес ӝок, «Русское деревянное. Взгляд из ХХI века» адӟытон (Москва); 12.00 часысен — нылпиослы площадка «Чача сэрег», мастер-классъёс. Шулдыръяськонэ пыриськыны мылкыд карисьёс понна Драмая ӟуч театр вӧзысен нимысьтыз автобус ветлоз. Ижкарысь потон дырыз — 10.00, 10.30, 11.00. Одӥг пала мынонлэн дуныз 70 манет. Музее пырон — 100 манет. Тегъёс: Лулчеберет Туризм Музей Удмуртия Лудорвай гурт этнография  